Коментар по Предлог законот за инспекција во животната средина

Генерално во Предлог законот за инспекција во животната средина се укажува дека: „Основна цел на донесување на овој закон е воспоставување на инспекциски надзор кој ќе се врши врз основа на претходно повеќегодишно планирање на инспекциски надзор во животната средина на централно и локално ниво, кое се врши врз основа на воспоставени критериуми за процена на ризикот кој го имаат субјектите на надзорот врз животната средина. Планирањето на инспекцијата во животната средина ќе овозможи вршење на инспекциски надзор согласно приоритетите и реалните потреби со што ќе се овозможи подобро спроведување на законодавството за животна средина од страна на субјектите, а во исто време ќе влијае и на обезбедување на рационално и објективно користење на материјалните и човечките ресурси во спроведување на инспекциски надзор кое во насока на исполнување на крајната и единствена цел, а тоа е подобрувањето на квалитетот на животната средина.“

Во Предлог законот за инспекција во животната средина не е извршено целосно усогласување со законодавството на ЕУ од оваа област и предлогот е проширен и дополнет со одредби кои создаваат услови за преклопување со одредбите на Законот за животна средина осбено во делот на планирањето. Во најголем дел одредбите во предлог законот за инспекција во животната средина се преземени од постоечкиот Закон за животна средина. Исто така не е земен во предвид Законот за инспекциски надзор особено во делот на годишната програма за работа на инспекциската служба, како и кварталните планови и кварталните извештаи како и годишниот извештај за работа на инспекциксата служба. Направен е превид во однос на годишното оценување на инспекторите со тоа што не е уредено спроведување на оценувањњето и лиценцирањето на инспекторите. Исто така и усовршувањето на инспекторите не е усогласено со одредбите на Законот за инспекциски надзор.

Подетален коментар во однос на Предлог законот за инспекција во животната средина

И во постоечкото законодавство од областа на животната средина предвидено е повеќегодишно планирање особено во глава IX „ПЛАНИРАЊЕ НА ЗАШТИТАТА НА ЖИВОТНАТА СРЕДИНА“, од Законот за животна средина, и истото треба да се земе во предвид како основ при изготвување и на годишни програми за инспекција во животната средина.

Во Предлог законот за инспекција во животната средина не е земена во предвид обврската која произлегува од член 15 од Законот за инспекциски надзор во однос на подготовка на годишна Програма за работа на инспекциските служби (согласно Правилникот за формата и содржината на годишната програма за работа на инспекциските служби), и истата не е Програма за инспекциски надзор, како што се наведува во образложението за донесување на Предлог законот за инспекција во животната средина. Поглавјата од наведениот правилник ги опфаќаат сите предвидени содржини на годишната програма без оглед на видот на инспекциската служба и воопшто не претставува бариера за планирање на инспекција во животната средина, а истовремено исполнувајќи ги и барањата кои произлегуваат од правото на ЕУ, особено принципот на анализа на ризик при планирањето на инспекцијата во животната средина. Исто така не постојат пречки предвидената Програма за инспекција во животна средина да биде во согласност и да го следи повеќе годишниот Националниот план, предвиден во Предлог законот.

**Во контекст на наведеното не е потребно да се предвидат одредби во Предлог законот за инспекција во животната средина, за донесување на посебен подзаконски акт со кој ќе се овозможи пропишување на формата и содржината на Програма за инспекциски надзор во животната средина согласно потребите за вршење на инспекција во животната средина, бидејќи би било во спротивност со Законот за инспекциски надзор.**

Законот за животна средина и до сега предвидува планирање и усогласување на инспекцијата во животната средина на централно и локално ниво. Исто така согласно Законот за инспекциски надзор, за инспекциските служби организирани како организациони единици во рамките на единиците на локалната самоуправа и градот Скопје, градоначалникот ја донесува годишната програма за работа на инспекциската служба.

Исто така согласно Законот за инспекциски надзор, во Предлог законот за инспекција во животната средина не се предвидува изготвување на квартални планови за работа на секој инспектор и квартални извештаи за работа на секој инспектор и доставување на годишен извештај за работата на инспекциската служба за претходната година, до Инспекцискиот совет.

**Цитираните документи имаат релевантно значење бидејќи овозможуваат континуирано следење на ефикасноста на работењето на инспекторите, како и претставуваат основ за годишно оценување на работата на инспекторите.**

Имено, во согласност со член-19-е од Законот за инспекциски надзор Инспекцискиот совет, директорот, односно раководното лице на инспекциската служба континуирано ја следат успешноста на инспекторите, чија цел е јакнење на личната мотивација на инспекторите, зајакнување на ефикасноста и професионалноста при вршењето на инспекциските надзори, како и можност за професионално напредување во службата.

Како дел од процесот на следењето на успешноста на инспекторите се врши годишно оценување на успешноста на инспекторите врз база на кварталните планови и кварталните извештаи.

Наведеното погоре има исклучителна важност во контекст на спроведување на реформите во инспекцискиот систем во Република Македонија.

Освен неусогласеност со Законот за инспекциски надзор, делот од Предлог законот за инспекција во животната средина во однос на Планирањето, Програмите за инспекција во животната средина и Извештајот/Извештаите, обезбедува можности за преклопување и дуплирање и со глава IX „ПЛАНИРАЊЕ НА ЗАШТИТАТА НА ЖИВОТНАТА СРЕДИНА“, од Законот за животна средина, бидејќи во Предлог законот не се предвидува да престанат да важат одредбите од оваа глава.

Во глава VII. „СПРОВЕДУВАЊЕ НА ИНСПЕКЦИСКИ НАДЗОР“ (член 30-Право на пристап, член 31-Постапување на инспектор по пријава од физичко или правно лице, член 32-Обврска на правните и физички лица при вршење на инспекциски надзор, член 33-Мерење и земање примероци и собирање на докази, член 34-Одземање на предмети) од Предлог законот за инспекција во животната средина, во највисок процент превземени се одредбите од Законот за животна средина особено од членовите 205, 205-а, 206, 207, 208, 208-а итн.

Во глава VIII. „ПРАВА, ОБВРСКИ И ОВЛАСТУВАЊЕ НА ИНСПЕКТОРИТЕ“,од Предлог законот за инспекција во животната средина, во член 41 „Посебни услови за работа на инспекторите“ предвидено е работните места и висината на износот на додатокот на плата во случаи кога инспекторот при вршењето на работите е изложен на висок ризик по неговиот живот и здравје, да ги определува Инспекцискиот совет на предлог на Директорот на Инспекторатот. Предлог законот за инспекција во животната средина не обезбедува услови за следење на работата на инспекторите што значи и не може да ги определува наведените работни места.

Во однос на стручното оспособување и остручување на инспекторите, предвидено во член 42 од Предлог законот за инспекција во животната средина, не постои усогласување во однос на Законот за инспекциски надзор, бидејќи во согласност со Член 16-а од Законот за инспекциски надзор, односно во делокругот на работа на Инспекцискиот совет е донесувањето и спроведувањето на годишните програми за стручното оспособување и усовршување на инспекторите во соодветните инспекциски служби, како и донесување на програма за испит за инспектор и спроведување испит за инспектор. Имено, во согласност со член 19 од Законот за инспекциски надзор предвидено е стекнување на лиценца за инспектор за што кандидатот полага испит за инспектор.

**Наведеното е од суштинско значење бидејќи го регулира издавањето на лиценци за инспектор што претставува посебен услов за работно место инспектор и не е предвидено во Предлог законот за инспекција во животната средина**

Во глава IX. „СОРАБОТКА ВО ИНСПЕКЦИЈА ВО ОБЛАСТА НА ЖИВОТНАТА СРЕДИНА“од Предлог законот за инспекција во животната средина, во член 46, се предвидува формирање на Совет за инспекција во животната средина на територијата на Република Македонија, заради соработка помеѓу централно и локално ниво во областа на инспекција на животната средина. На овој начин Државниот инспекторат за животна средина ќе обезбеди услови за преклопување и дуплирање со поедини одредби од делокругот на Инспекцискиот совет.

Во глава X. „НАДЗОР“ од Предлог законот за инспекција на животната средина. Во член 47-Надзорот над законитоста на работата на органите на општината, на градот Скопје и на општините во градот Скопје, се предвидува да го врши Државниот инспекторат за животна средина преку Комисија за надзор формирана од страна на директорот на Инспекторатот. На овој начин ќе се обезбедат услови за преклопување и дуплирање на работите со органот на државната управа надлежен за работите од областа на животната средина, бидејќи овој надзор е уреден со член 210 од Законот за животна средина.

И во согласност со член 48 од истата глава на Предлог законот-„Надлежности во вршењето на надзорот“, се предвидува Државниот инспекторат за животна средина да врши работи во однос на надзорот над работата на органите на општината, на градот Скопје и на општините во градот Скопје, кои во моментот се уредени со член 211 од Законот за животна средина и се во надлежност на органот на државната управа надлежен за работите од областа на животната средина, со што и во овој случај ќе се создадат услови за преклопување/дуплирање.

Скопје, 23.01.2016 година